**Tilpasset bioingeniørstudium ved Høgskolen i Bergen**

Høgskolen i Bergen vil høsten 2015 ta opp nye studenter på et tilpasset bioingeniørstudium.

Dette er et studium primært tilpasset personer med fullført mastergrad innen fagfelt som cellebiologi, molekylærbiologi, bioteknologi eller lignende relevante fagområder.

På bakgrunn av tidligere utdanning, kan det gis fritak fra de naturvitenskapelige emnene i vår fagplan og utdanningen som bioingeniør vil da fullføres på kortere tid enn tre år.

For nærmere informasjon om fagplan for bioingeniørutdanningen se:

<http://www.hib.no/studietilbud/studieprogram/studieoppbygging/?studieprogramkode=BIO&infotermin=2014H>

For å fullføre en bachelorgrad i bioingeniørfag ved Høgskolen i Bergen må man avlegge eksamen i de medisinske laboratorieemner (87 stp) og samfunnsvitenskapelige og humanistiske emner (10 stp) som er en del av bioingeniørutdanningen per i dag.

I et tilpasset bioingeniørstudium vil det i første semester undervises i følgende emner:

* Bio121 Etikk og kommunikasjon, 5 stp
* Bio126 Medisinsk laboratorieteknologi I, 10 stp
* Bio128 Immunologi, 5 stp
* Bio130 Hematologi og hemostase, 10 stp

Den resterende studieplanen vil følge ordinær undervisning i 4. og 5. semester som beskrevet i fagplanen.

Studenter med tidligere fullført mastergrad, vil i tillegg kunne få fritak fra bacheloroppgaven som gjennomføres i 6. semester, på slutten av studiet (se fagplan). Dette gir mulighet for å fullføre en tilpasset bioingeniørutdanningen med studiestart august 2015 og avsluttende eksamen i mars 2017.

Eventuelle søkere med fullført bachelorgrad innen relevante fagfelt, kan søke om opptak til tilpasset bioingeniørstudium. Ved kun fullført bachelorgrad, vil det ikke gis fritak fra bacheloroppgaven. Man har likevel mulighet for å søke opptak til en tilpasset bioingeniørutdanningen på to studieår med studiestart august 2015 og avsluttende eksamen i juni 2017.

Dette er et prøveprosjekt for høsten 2015.

Frist for å søke opptak til tilpasset bioingeniørstudium er 15. juni.

Basert på en helhetlig vurdering av tidligere gjennomført utdanning, vil det tas opp et begrenset antall studenter på tilpasset bioingeniørstudium høsten 2015. Samtidig stilles det krav om et minimum antall kvalifiserte søkere for å kunne starte opp prøveprosjektet. Søkere vil få tilbakemelding om de har fått tildelt studieplass innen 25. juni.

Søknad skrives som søknadsbrev og det må legges ved karakterutskrifter og vitnemål fra tidligere studier og videregående skole. Husk å oppgi din e-postadresse som kontaktinformasjon.

Søknaden sendes til:

Gry Sjøholt,

Avdeling for ingeniør- og økonomifag,

Høgskolen i Bergen,

Postboks 7030,  
5020 Bergen.

Dersom du har spørsmål, ta kontakt med Gry Sjøholt, studiekoordinator ved bioingeniørutdanningen på e-post: [gry.sjoholt@hib.no](mailto:gry.sjoholt@hib.no) eller telefon: +47 55 58 72 24.